A München "(Munich)" 2005-ben bemutatott, megtörtént eseményeket feldolgozó, történelmi thriller, Steven Spielberg rendezésében, mely George Jonas (Jónás György) "Megtorlás: egy izraeli antiterrorista csoport igaz története" című regénye alapján készült. A film az 1972-es müncheni olimpiai játékokon történt terrortámadást és az utána következő izraeli megtorlást dolgozza fel. Azt a titkos izraeli különítményt követi nyomon, melynek feladata a müncheni mészárlással gyanúsított 11 palesztin felkutatása és likvidálása volt, valamint azt boncolgatja, milyen személyes áldozatokat követelt ez a bosszúakció a csapattól és annak vezetőjétől.